
A prekondicionálás szerepe a pneumoperitoneum okozta káros oxidatív hatások kivédésében

Bevezetés: Laparoszkópos műtétek során szén-dioxid pneumoperitoneumot alkalmaznak, melynek hatására megemelkedik az intraabdominális nyomás. Ez a hasüregi szervek hipoperfúziójához vezet, ami elősegíti a reaktív oxigén származékok (ROS) és gyulladásos citokinek felszaporodását, melyek a posztoperatív időszakban károsítják a szervezetet, hátráltathatják a felépülést. Megvizsgáltuk, hogy alacsony nyomáson történő rövid ischemiás epizódok alkalmazásával csökkenthetők-e ezek az ártalmak.
Módszerek: A vizsgálatok elvégzéséhez 50 db nőstény Wistar patkányt használtunk. A pneumoperitoneumot minden esetben transzvaginalisan hoztuk létre Veress tű segítségével. Az állatokat 5 csoportba osztottuk (n=10): I. csoport: áloperált; II. csoport: pneumoperitoneum 5 Hgmm nyomáson 60 percig; III. csoport: prekondicionálás 5 Hgmm-en (5 perc inszufláció, majd 5 perc deszufláció), majd pneumoperitoneum 60 percig; IV. csoport: pneumoperitoneum 10 Hgmm nyomáson 60 percig; V. csoport: prekondicionálás 10 Hgmm-en (5 perc inszufláció, 5 perc deszufláció), majd pneumoperitoneum 10 Hgmm nyomáson 60 percig. A műtét után 2 órával az állatok szívéből vért vettünk. A mintákból oxidatív stressz markerek szintjét határoztuk meg. Ezek: a lipidperoxidációt jelző malondialdehid (MDA), redukált glutation (GSH), szulfhidril csoport (SH-) koncentrációja és az endogén antioxidáns szuperoxid-dizmutáz (SOD) aktivitása.
Eredmények: Az MDA koncentrációja szignifikánsan magasabb, a GSH koncentrációja szignifikánsan alacsonyabb volt az áloperált csoportokhoz képest, míg az SH- koncentrációja esetében nem figyeltünk meg különbséget. SOD enzim: a 10 Hgmm nyomású pneumoperitoneum szignifikánsan nagyobb károsodást okozott az 5 Hgmm-hez képest, valamint 10 Hgmm-en való precondicionálás során szignifikánsan emelkedett a SOD aktivitásának értéke a sima transvaginális 10 Hgmm-es pneumoperitoneumhoz képest.
Következés: Eredményeink alapján a pneumoperitoneum, vagyis a megnövekedett intraabdominalis nyomás oxidatív stresszt indukál, melynek mértéke függ az alkalmazott nyomás nagyságától. Az alacsony nyomáson történő prekondicionálás csökkenti a pneumoperitoneum káros oxidatív hatásait, de további vizsgálatok szükségesek a felmerült kérdések tisztázására.



